
转讜住驻讜转





	讗诇 转拽谞讬讟谞讬. 讚讗讜转讘讬讛 专讬砖 诇拽讬砖 诇专' 讬讜讞谞谉 诪讛讛讬讗 讚讗诇讜 砖注讜专讜转讬讛谉 讻讘砖专谉 讻讜' 讜讗''转 诇讚讬讚讬讛 讙讜驻讬讛 转拽砖讛 诇讬讛 讚讛讗 拽住讘专 讚讘转专 讘住讜祝 讗讝诇讬谞谉 讘讛讱 讙讬讚讬谉 砖住讜驻谉 诇讛拽砖讜转 讜讬''诇 讚诇讗 讚诪讬 驻住讞 讚诇讗讻讬诇讛 诇讟讜诪讗讛 讚讗驻讬' 注讜专 砖砖诇拽讜 诪讟诪讗 讟讜诪讗转 讗讜讻诇讬谉 讻讬讜谉 讚讞讝讬 诇讗讻讬诇讛 讻讚讗诪专 讘住诪讜讱 讜讗注''讙 讚讜讚讗讬 讗讬谉 谞诪谞讬谉 注诇讬讜 讘驻住讞 讜讛讻讬 谞诪讬 讙讬讚讬谉 砖住讜驻谉 诇讛拽砖讜转 讜讻谉 讘驻专拽 讻讬爪讚 爪讜诇讬谉 (驻住讞讬诐 驻讚.) 讚驻专讬讱 诪讛讛讬讗 讚专' 讬讜讞谞谉 讚讗诪专 注讜专 讛专讗砖 砖诇 注讙诇 讛专讱 讗讬谉 诪讟诪讗 讟讜诪讗转 讗讜讻诇讬谉 讗讛讛讬讗 讚讙讬讚讬谉 砖住讜驻谉 诇讛拽砖讜转 诪讻''砖 驻专讬讱 讜讘讬专讜砖诇诪讬 讗讛讛讬讗 讚专讗砖讜 砖诇 注讙诇 讛专讱 讗''专 讬讜讞谞谉 诇讗 砖谞讜 讗诇讗 诇讟讜诪讗讛 讗讘诇 诇诇拽讜转 诇讗 讜专''诇 讗诪专 诪砖谞讛 砖诇诪讛 讛讬讗 讝讜 讘讬谉 诇讟讜诪讗讛 讜讘讬谉 诇诇拽讜转 讜诪住讬拽 讛转诐 诪讬讞诇祝 砖讬讟转讬讛 讚专''诇 转诪谉 诇讗 注讘讬讚 诇讛 讘砖专 讙讘讬 讙讬讚讬谉 砖住讜驻谉 诇讛拽砖讜转 讚讗诪专 讗讬谉 谞诪谞讬谉 讜讻讗谉 注讘讬讚 诇讬讛 讘砖专 讗''专 讘讜谉 讟注诪讗 讚专讬砖 诇拽讬砖 讜讗讻诇讜 讗转 讛讘砖专 讘砖专 讜诇讗 讙讬讚讬谉 诪砖诪注 诇驻讬 讛讬专讜砖诇诪讬 讚讘讻诇 诪拽讜诐 讗讝讬诇 讘转专 讛砖转讗 讘专 诪讙讘讬 驻住讞 讚讻转讬讘 拽专讗: 讘诇砖讜谉 讬讞讬讚 讻讜'. 讛讬讛 砖讜谞讛 讘诪砖谞讛 讚讘专讬 专''砖 讜诇讗 讻诪讜 砖驻讬' 讘拽讜谞讟专住 诪砖讜诐 讚讗转讬讗 讻讬讞讬讚讗讛 讚讘驻专拽 讛讞讜诇抓 (讬讘诪讜转 讚祝 诪讘:) 驻专讬讱 讜讛讗 讗''专 讬讜讞谞谉 讛诇讻讛 讻住转诐 诪砖谞讛 讗注''讙 讚讗转讬讗 讻专' 讬讛讜讚讛 讜讗''转 讜诪诪讗讬 讚诪讛讛讬讗 讚驻住讞 讛讚专 讘讬讛 讜讚诇诪讗 诪讛讛讬讗 讚诇拽诪谉 讛讚专 讘讬讛. 讜讬''诇 讚诪住转诪讗 讛讚专 讘讬讛 诇讙讘讬 讞讘专讬讛: 谞转诪住诪住 诪讛讜. 讛讗 讚讗诪专 讘讗诇讜 讟专驻讜转 (诇注讬诇 谞讙:) 谞转诪住诪住 讛讘砖专 专讜讗讬谉 讗讜转讜 讻讗讬诇讜 讛讜讗 讗讬谞讜 讛讬讬谞讜 讻讙讜谉 讘专讬讗讛 讜讘讙讬讚讬谉 砖讛讟专驻讜转 转诇讜讬 讘讛谉 讗讘诇 讛讻讗 砖讛讟专驻讜转 转诇讜讬 讘注爪诐 讗注''讙 讚谞转诪住诪住 讛讘砖专 砖诪讗 注讚讬讬谉 诪讙讬谉: 讚拽谞讛 诪砖讻讗 讚讬讚讬讛. 讘拽讜谞讟专住 讙专住 讘讚诇讬''转 讜专''讞 讜专''转 讙专住讬 讘专讬''砖 驻讬' 专讬专讬诐 诇讬讞讛 砖诇讜 砖讗讝 诪讚讘拽 讘讜 讛注讜专 讜诪注诇讛 讘讜 讗专讜讻讛: 注讜专 砖砖诇拽讜 诪讟诪讗 讟讜诪讗转 讗讜讻诇讬谉. 讜讗''转 讗''讻 讬讗讻诇 注讜专 讘驻住讞 讚讛讗 转谞谉 (驻住讞讬诐 讚祝 驻讚.) 讻诇 讛谞讗讻诇 讘砖讜专 讙讚讜诇 讘砖诇拽讗 谞讗讻诇 讘爪诇讬 讘讙讚讬 讛专讱 讜讬''诇 讚讘注讬谞谉 砖讬讛讗 谞讗讻诇 讘砖诇拽讗 砖诇讗 注''讬 讛讚讞拽:





专讘讬谞讜 讙专砖讜诐

专讬砖 诇拽讬砖 讜讗讬住讜专讗 讚讗讜专讬讬转讗. 讗讬住讜专 讟专驻讛:



讜讛讗诪专 专讘讗 讛诇讻转讗 讻讜讜转讬讛 讚专讬砖 诇拽讬砖 讘讛谞讬 转诇转 讻诇讜诪专 讜转讜 诇讗:



砖讗谞讬 讛讻讗 讚讛讚专 讘讬讛 专' 讬讜讞谞谉 诇讙讘讬讛 讚专讬砖 诇拽讬砖 讻诇讜诪专 讻诪讛 讚讞讝讬谞谉 讛讻讗 讘注讜专 讛专讗砖 砖诇 注讙诇 讛专讱 砖讞讬砖讘 注诇讬讜 诇讛拽讟讬专讜 讞讜抓 诇讝诪谞讜 驻住讜诇 讜讞讬讬讘 注诇讬讜 讻专转 讜讗"专 讬讜讞谞谉 诇讗 转拽谞讬讟谞讬 砖讘诇砖讜谉 讬讞讬讚 讗谞讬 砖讜谞讛 讗讜转讛 诪砖讜诐 讗诇讬注讝专 讘谉 讬讛讜讚讛 讗讬砖 讗讘诇讬诐 讜诇讬讛 诇讗 住讘讬专讗 诇讬讛 讚住讘专 讚讗讬谉 讞砖讜讘 讻讘砖专 讻讬讜谉 讚住讜驻讜 诇讛拽砖讜转 讛讻讗 谞诪讬 讻讬讜谉 讚住讜驻讜 诇讛拽砖讜转 讗注"讙 讚讛砖转讗 专讻讬谉 谞讬谞讛讜 讗讬谉 讞砖讜讘讬谉 讻讘砖专 讜讟专驻讛:



讚讗讬砖转拽讬诇 拽讜专讟讬转讗 诪讬谞讬讛 讚谞讬讟诇 诪谉 讛注爪诐 诪注讟 砖讬讜爪讗 诇讞讜抓:



诪讛 诇讬 谞驻诇 拽讜专讟讬转讗 诪讬谞讬讛 诪讛 诇讬 讗讬转讬讛 讻讜诇讬讛:



诪转诇拽讟 诪讛讜 讻诇讜诪专 讛讘砖专 砖讞讜驻讛 讗转 讛注爪诐 诪转诇拽讟 砖讗讬谞讜 讞讜驻讛 专讜讘 讛注爪诐 讘诪拽讜诐 讗讞讚 讗诇讗 诪转诇拽讟 讘讻诪讛 诪拽讜诪讜转 注讚 砖讞讜驻讛 专讜讘讜:



诪转专讜住住 诪讛讜 诇砖讜谉 诪专讜住住 砖讗讬谞讜 砖诇诐 注诇 讛注爪诐. 谞讬拽讘 诪讛讜 讻诇讜诪专 讛讘砖专 砖注诇 讛注爪诐. 谞拽诇祝 诪讛讜 讻诇讜诪专 讛讘砖专 诪注诇 讛注爪诐. 谞住讚拽 诇讗专讻讜 砖诇讗 谞讬拽讘 讘注讜讙诇 讗诇讗 诇讗专讻讜. 谞讬讟诇 砖诇讬砖 讛转讞转讜谉 砖讗讬谉 讘讜 注讜讚 诇注爪诐 讘砖专 讗诇讗 注讜专 讙专讬讚讗:



讚诇诪讗 砖谞讬 讛转诐 讚拽谞讬讗 诪砖讻讗 诇讘砖专 讚讬讚讬讛 讻诇讜诪专 砖注讜专 讚讘讜拽 诇讘砖专 讗讘诇 讛讗讬 砖谞讬讟诇 砖诇讬砖 讛转讞转讜谉 讗讬谉 注讜专 讚讘讜拽 诇讘砖专:



谞拽讚讚 讻诪讜 讟讘注转 诪讛讜. 讻诇讜诪专 讛讘砖专 砖讞讜驻讛 讗转 讛注爪诐 谞拽讚讚 住讘讬讘讜:



诪住专讟讜 讘注爪诐. 诪住专讟讜 住讘讬讘讜 讘注爪诐:



讜讛讜讗 讚拽谞讛 讙专诪讗 讚讬讚讬讛 诪讛 讚讗诪专讬谞谉 诪住专讟讜 讘注爪诐 讻诇讜诪专 砖讬讛讗 讚讘讜拽 讘注爪诐 讜诪注诇讛 讗专讜讻讛 讜讛讜讗 讚拽谞讛 讙专诪讗 讚讬讚讬讛 砖砖诇诐 讛注爪诐:



讚讜拽讗 注爪诐 讻诇讜诪专 诪住专讟讜 讘注爪诐 讗讘诇 讘讘专讝诇 讗讜 讘诪讞讟 讗讜 讘诪专讝祝 诪讬讝专祝 讝专讬祝 诪谞拽讘讜 讗诇讗 诪住专讟讜 讘注爪诐:



讗讘诇 诇讗 讟讜诪讗转 谞讘诇讜转 讚讗讬谞讛 诪讟诪讗讛 讘诪砖讗:



诪讻讚讬 讗讬谉 砖诇讬讗 讘诇讗 讜诇讚 讻讜' 讻诇讜诪专 讻讬讜谉 砖讬爪讗转讛 诪拽爪转讛 讜诇讚 讬爪讗转讛 注诪讛 讜讗住讜专讛 讚讜诇讚 讬爪讗 讞讜抓 诪诪讞讬爪转讜 讜讻讬 讛讬讻讬 讚讜诇讚 讗住讜专 砖诇讬讗 谞诪讬 讗住讜专讛 讜诇讗 爪专讬讱 拽专讗 诇诪讬住专讗:





专诪讘"谉

诪转谞讬': 讛诪讘讻专转 砖讛驻讬诇讛 砖诇讬讗 讬砖诇讬讻谞' 诇讻诇讘讬诐. 讗讬讻讗 诇诪讬讚拽 讜讛转谞谉 讘讘讻讜专讜转 讛诪讘讻专转 砖讛驻讬诇讛 讞专专转 讚诐 讛"讝 转拽讘专 讜讗讬谞讛 诪讟诪讗讛 诇讗 讘诪讙注 讜诇讗 讘诪砖讗 讜诪讬 注讚讬驻讗 诪砖诇讬讗 讚讬砖诇讬讻谞讛 诇讻诇讘讬诐 诪砖讜诐 讚诇讗 讞讬讬砖讬谞谉 诇诪讬注讜讟'.
讜讝讜 讗讬谞讛 拽讜砖' 砖讛专讬 讗诪专讜 砖诐 讘讙诪' 讜讻讬 诪讗讞专 砖讗讬谞讛 诪讟诪讗讛 诇讗 讘诪讙注 讜诇讗 讘诪砖讗 讗诪讗讬 转拽讘专 讻讚讬 诇驻专住诪讛 砖驻讟讜专讛 诪谉 讛讘讻讜专讛 讗讘诇 讘砖诇讬' 讻讬讜谉 砖讛讚讘专 诪驻讜专住诐 讜讬讚讜注 砖讗讬谉 砖诇讬' 讘诇讗 讜诇讚 讛讻诇 讬讜讚注讬诐 砖驻讟讜专讛 诪谉 讛讘讻讜专讛. 讛诪讘讻专转 砖讛驻讬诇讛 砖诇讬讗 讬砖诇讬讻谞' 诇讻诇讘讬诐. 讗讬讻讗 诇诪讬讚拽 讜讛转谞谉 讘讘讻讜专讜转 讛诪讘讻专转 砖讛驻讬诇讛 讞专专转 讚诐 讛"讝 转拽讘专 讜讗讬谞讛 诪讟诪讗讛 诇讗 讘诪讙注 讜诇讗 讘诪砖讗 讜诪讬 注讚讬驻讗 诪砖诇讬讗 讚讬砖诇讬讻谞讛 诇讻诇讘讬诐 诪砖讜诐 讚诇讗 讞讬讬砖讬谞谉 诇诪讬注讜讟'.
讜讝讜 讗讬谞讛 拽讜砖' 砖讛专讬 讗诪专讜 砖诐 讘讙诪' 讜讻讬 诪讗讞专 砖讗讬谞讛 诪讟诪讗讛 诇讗 讘诪讙注 讜诇讗 讘诪砖讗 讗诪讗讬 转拽讘专 讻讚讬 诇驻专住诪讛 砖驻讟讜专讛 诪谉 讛讘讻讜专讛 讗讘诇 讘砖诇讬' 讻讬讜谉 砖讛讚讘专 诪驻讜专住诐 讜讬讚讜注 砖讗讬谉 砖诇讬' 讘诇讗 讜诇讚 讛讻诇 讬讜讚注讬诐 砖驻讟讜专讛 诪谉 讛讘讻讜专讛. 



讜讘诪讜拽讚砖讬诐 转拽讘专. 讗诪专讬' 讘讙诪专讗 诪"讟 专讜讘 讘专 诪拽讚砖 讛讜讗 驻讬专砖"讬 讝"诇 讘讬谉 讝讻专 讘讬谉 谞拽讘讛 拽讚讜砖 讞讜抓 诪谞讚诪讛. 讜拽' 讗驻讬' 谞讚诪讛 谞诪讬 讻讬讜谉 讚讜诇讚讜转 拽讚砖讬' 讛诐 讜讚讗讬 拽讚讬砖讬 讜讻讚讗诪专讬' 讘转诪讜专讛 讘驻' 讬砖 讘拽专讘谞讜转 爪讘讜专 讗讘诇 讻诇讗讬诐 讟讜诪讟讜诐 讜讗谞讚专讜讙讬' 讗讬 讗转讛 诪讜爪讗 讗诇讗 讘讜诇讚讜转 拽讚砖讬诐 讜讻讬讜谉 讚讻诇讗讬诐 讘讜诇讚讜转 拽讚砖讬诐 拽讚讜砖 讗讬谉 爪"诇 谞讚诪讛 讚讻诇讗讬诐 讜讚讗讬 讙专讬注讬 诪谞讚诪讛 讜讻讚讗转诪专 讘驻' 诪专讜讘讛 讛砖转讗 讻诇讗讬诐 讗讬转专讘讬 谞讚诪讛 诪讬讘注讬' 讚讗诇诪' 讻诇讗讬诐 讙专讬注讬 讟驻讬.
讜讬"诇 诇诪"讚 讜诇讚讜转 拽讚砖讬诐 诪诪注讬 讗诪谉 拽讚讜砖讬诐 讻讜诇讛讜 讜讚讗讬 拽讚讬砖讬 讗讘诇 诇诪"讚 讘讛讜讬讬转谉 拽讚讜砖讬诐 谞讚诪讛 诇讗 拽讚讬砖 讜讻"砖 讻诇讗讬诐 讜住讜讙讬讬谉 谞拽讟 诇讬讛 专讜讘 诇诪讬诪专讗 讚诇讻"注 谞诪讬 拽讚讜砖 讻讱 诪驻讜专砖 讘转讜住'.





专砖讘"讗

砖讗谞讬 讛讻讗 讚讛讚专 讘讬讛 专讘讬 讬讜讞谞谉 诇讙讘讬 专' 砖诪注讜谉 讘谉 诇拽讬砖 讚讗诪专 诇讬讛 讗诇 转拽谞讬讟谞讬 讘诇砖讜谉 讬讞讬讚 讗谞讬 砖讜谞讛 讗讜转讛. 驻讬专砖讜 讘转讜住' 讚讛讻讬 拽讗诪专 讘讛讚讬讗 讗谞讬 砖讜谞讛 讘诪转谞讬' 诇砖讜谉 讬讞讬讚 讚讛讬讬谞讜 专讘讬 砖诪注讜谉 讻讚转谞讬讗 讘讘专讬讬转讗 讚诪讬讬转讬谞谉 诇讛 诇注讬诇 讘驻专拽 讗诇讜 讟专驻讜转 (讞讜诇讬谉 谞讛, 讘) 讙讘讬 讙诇讜讚讛, 讗讘诇 讗讬 转谞讬 诇讛 诇诪转谞讬' 住转诪讗 讗诇讗 讚诪讬诪专 讗诪专 讚讛讬讬谞讜 专"砖 讚讘专讬讬转讗 讚拽转谞讬 讗讞讚 注讜专 讘讬转 讛驻专住讜转 讗讞讚 注讜专 专讗砖 注讙诇 专讱 讜讻讜' 讞讜抓 诇诪拽讜诪讜 驻住讜诇, 讗诐 讻谉 讛讜讛 诇讬讛 住转诐 诪转谞讬转讬谉 讜诪讞诇讜拽转 讘讘专讬讬转讗 讜拽讬讬诪讗 诇谉 讻住转诐 诪转谞讬', 讜讗祝 注诇 讙讘 讚驻诇讬讙讬 专讘谞谉 注诇讬讛 讚专讘讬 砖诪注讜谉 讘讘专讬讬转讗, 讗诇讗 讜讚讗讬 专' 讬讜讞谞谉 诪转谞讗 转谞讬 讘诪转谞讬' 讘讛讚讬讗 讚讘专讬 专' 砖诪注讜谉, 讛讬诇讻讱 讛讜讛 诇讬讛 讬讞讬讚 讜诇讬转 讛诇讻转讗 讻讬讞讬讚 讘诪拽讜诐 专讘讬诐, 讜讛讬诇讻讱 讙讬讚讬谉 讛专讻讬谉 讻讬讜谉 砖住讜驻谉 诇讛转拽砖讜转 讗讬谞谉 诪爪讬诇讬谉 讻诇诇 讚讘转专 讘住讜祝 讗讝诇讬谞谉.



讛讛讜讗 谞砖讘专 讛注爪诐 讜讬爪讗 诇讞讜抓 讚讗砖转拽讬诇 拽讜专讟讬转讗 诪讬谞讬讛. 谞专讗讛 砖专砖"讬 讝"诇 诪驻专砖 诇讛 讘砖诇讗 讬爪讗 诇讞讜抓 讗诇讗 诪讬注讜讟讜, 讜诪诪讛 砖讬爪讗 诇讞讜抓 谞驻诇 拽讜专讟讬转讗, 讜讗讘讬讬 住驻讜拽讬 诪住驻拽讗 诇讬讛, 讻讬讜谉 讚谞驻诇 诪讬谞讬讛 拽讜专讟讬转讗 讚诇诪讗 诇讗 讛讚专 讘专讬讗 讜讗住讜专, 讗祝 注诇 讙讘 讚注讜专 讜讘砖专 讞讜驻讬谉 讗转 专讜讘讜, 讜驻砖讟 诇讛 专讘讗 讚谞砖讘专 讛注爪诐 讜讬爪讗 诇讞讜抓 转谞谉, 讚诪砖诪注 讚讜拽讗 讻讬 讬爪讗 诇讞讜抓 讻讜诇讜 讗讜 专讜讘讜 讜讗讬谉 注讜专 讜讘砖专 讞讜驻讬谉 讗转 专讜讘讜 讟专讬驻讛, 讛讗 注讜专 讜讘砖专 讞讜驻讬谉 讗转 专讜讘讜 讻砖专讛, 讚讗诇诪讗 讗讬谉 讛讘讛诪讛 诪转讛 讘诪讬注讜讟讜 砖诇 注爪诐 砖讬爪讗 诇讞讜抓, 讗诐 讻谉 诪讛 诇讬 谞驻诇 讗讜转讜 诪讬注讜讟 诪讛 诇讬 讗讬转讬讛, 讗诇讗 讘讬谉 讻讱 讜讘讬谉 讻讱 讻砖专讛, 讜讻谉 驻讬专砖 讛专诪讘"诐 讝"诇 (驻"讞 诪讛诇' 砖讞讬讟讛 讛讬"讘) 砖讻谉 讻转讘 谞砖讘专 讛注爪诐 诇诪注诇讛 诪谉 讛讗专讻讜讘讛 讗诐 讬爪讗 讻讜诇谉 讗讜 专讜讘讜 诇讞讜抓 讛专讬 讻诪讬 砖谞讞转讱 讜谞驻诇 讟专讬驻讛, 讜讗诐 诇讗 谞讞转讱 诇讙诪专讬 讜讛讬讛 讛讘砖专 讗讜 讛注讜专 讞讜驻讛 注讜讘讬讜 讜专讜讘 讛拽讬驻讜 砖诇 讛注爪诐 砖谞砖讘专 讛专讬 讝讜 诪讜转专转 讜讛讗讘专 谞诪讬 诪讜转专 讜讗驻讬诇讜 谞驻诇 诪拽爪转 讛注爪诐 砖谞砖讘专 讜讛诇讱 诇讜 注"讻, 讜讛专"讝 讛诇讜讬 讝"诇 驻讬专砖讛 诇讗讬住讜专讗, 讻讙讜谉 砖讬爪讗 诇讞讜抓 专讜讘讜 砖诇 注爪诐 讜谞驻诇 诪诪谞讜 诪爪拽转 注讚 砖讬讛讬讛 注讜专 讜讘砖专 讞讜驻讛 专讜讘 注讜讘讬讜 讜专讜讘 讛拽讬驻讜 砖诇 注爪诐 讛谞砖讗专, 讜诪讘注讬讗 诇讬讛 诇讗讘讬讬 讗讬 讗讝诇讬谞谉 讘转专 讛砖转讗, 讜讛砖转讗 诪讬讛讗 注讜专 讜讘砖专 讞讜驻讬谉 讗转 专讜讘讜, 讗讜 讚讬诇诪讗 讻讬讜谉 讚讗诇讜 讗讬转讬讛 诇讻讜诇讬 注爪诐 诇讗 讛讬讛 注讜专 讜讘砖专 讞讜驻讛 讗诇讗 诪讬注讜讟讜 讟专讬驻讛, 讜驻砖讟 诇讬讛 专讘讗 讚讻讬讜谉 砖讬爪讗 讛专讜讘 诇讞讜抓 诇注讜诇诐 讗讬谉 讛讘讛诪讛 讞讬讛 讘诪讬注讜讟 讛谞讞驻讛 诪讛 诇讬 谞驻诇 讜诪讛 诇讬 讗讬转讬讛.
讜诪讬讛讜 诇注谞讬谉 驻住拽 讛诇讻讛 谞专讗讛 讚讗讬谉 诪讞诇讜拽转 讘讬谉 讛诪驻专砖讬诐 讚讗诐 诇讗 讬爪讗 讗诇讗 诪讬注讜讟讜 讘讬谉 谞驻诇 讘讬谉 讬砖谞讜 讻砖专讛 讜讗诐 讬爪讗 专讜讘讜 讘讬谉 谞驻诇 讘讬谉 讬砖谞讜 讟专讬驻讛.



讗诪专 诇讬讛 专讘讬谞讗 诇专讘讗 诪转诇拽讟 诪讛讜. 讻诇讜诪专 讗讜转讜 注讜专 讜讘砖专 讛讞讜驻讬谉 讗转 专讜讘讜 讗讬谞谉 讘诪拽讜诐 讗讞讚, 讗诇讗 诪转诇拽讟 住讘讬讘讜转 讛砖讘专 讜讘讬谉 讛讻诇 讞讜驻讬谉 讛专讜讘 诪讛讜.



诪转专讜住住 诪讛讜. 讻诇讜诪专 砖讛讬讛 讛讘砖专 讛讞讜驻讛 诪专讜讚讚 讜拽诇讜砖. 讜专"讞 讝"诇 驻讬专讜砖 诪诇砖讜谉 诪讻讛 讟专讬讛, 讚诪讻讛 讟专讬讛 转讬专讙诪讜 讟专讬讛 诪转专讜住住讛.



诪转诪住诪住 诪讛讜. 讜诪驻专砖 诇讛 讘讙诪专讗 讛"讚 诪转诪住诪住 讻诇 砖讛专讜驻讗 讙讜专专讜 讜诪注诪讬讚讜 注诇 讘砖专 讞讬, 讜住诇拽谉 讻讜诇讛讜 讘转讬拽讜, 讜诇讞讜诪专讗 讚砖诇 转讜专讛 讛讬讗, 讜讗祝 注诇 讙讘 讚诇注讬诇 驻专拽 讗诇讜 讟专讬驻讜转 (讞讜诇讬谉 谞讙, 讘) 诪驻砖讟 驻砖讬讟讗 诇谉 讚讻诇 砖讛专讜驻讗 讙讜专专讜 讛专讬 讛讜讗 讻讗诇讜 讗讬谞讜, 讻讚讗诪专 专讘讬 讬讛讜讚讛 讻讬 讛讜讬谞谉 讘讬讛 专讘 讻讛谞讗 讻讬 拽讗 诪讬讬转讬 拽诪谉 专讬讗讛 讜诪讜转讘讬谞谉 诇讛 讜讬转讘讛 砖驻讬专 讜讻讬 诪讚诇讬谞谉 诇讛 谞驻诇讛 转讬诇讞讬 转讬诇讞讬 讜讟专驻讬谞谉 诇讛 诪讚专讘 讛讜谞讗 讘专讬讛 讚专讘 讬讛讜砖注, 讛转诐 讛讜讗 讚谞转诪住诪住 讛讗讘专 讘注爪诪讜 砖讛讜讗 诪讟专祝 讘讻讱 讻讙讜谉 专讬讗讛 讗讜 讻专住 讛讞讬爪讜谞讛 讗讜 爪讜诪转 讛讙讬讚讬谉, 讗讘诇 讻讗谉 砖讗讬谉 注讬拽专 讛讟专讬驻讜转 转诇讜讬 讘讘砖专 讗诇讗 讘砖讘讬专转 讛注爪诐, 讜讘砖专 讝讛 讗讬谞讜 讗诇讗 诪讙讬谉 讜诪爪讬诇 讘驻谞讬 讛注爪诐, 诪砖讜诐 讛讻讬 诪住驻拽讗 诇讬讛 讗祝 注诇 驻讬 砖讛讜讗 诪转诪住诪住 注讚讬讬谉 诪讞诪诐 讜诪讙讬谉 讛讜讗 讗讜 讚讬诇诪讗 讛专讬 讛讜讗 讻讗诇讜 讗讬谞讜 讜诇讗 讗讬驻砖讬讟讗 讜诇讞讜诪专讗.



讗讬讘注讬讗 诇讛讜 谞讬拽讘 诪讛讜 谞住讚拽 诪讛讜 谞讬讟诇 砖诇讬砖 讛转讞转讜谉 诪讛讜. 讻诇 讛讘注讬讜转 讛诇诇讜 驻讬专砖 专砖"讬 讝"诇 讘讘砖专 讛讞讜驻讛 讗转 专讜讘 讛注爪诐 讛谞砖讘专, 讜专"讞 讝"诇 驻讬专砖 讘注爪诐 注爪诪讜.



 讜讛讗 讚讗诪专讬谞谉: 砖讗谞讬 讛转诐 讚拽谞讛 诪砖讻讛 讚讬讚讬讛. 专砖"讬 讝"诇 讙专讬住 讚讬讚讬讛 讘讚诇"转, 讜驻讬专讜砖 讚诇讗 讗诪专 专讘讬 讬讜讞谞谉 注讜专 讛专讬 讛讜讗 讻讘砖专 讗诇讗 讘诪拽讜诐 砖讗讬谉 砖诐 讘砖专 讻诇诇 讜讛讜讗 住诪讜讱 诪诪砖 诇讗专讻讜讘讛 讛谞诪讻专转 注诐 讛专讗砖 砖讗讬谉 砖诐 讗诇讗 注讜专 讚讘讜拽 诇注爪诐, 讜讻讬讜谉 砖讛注讜专 诪讚讜讘拽 讛讬讟讘 讘诪拽讜诪讜 诪爪讬诇 注诇 讛砖讘专, 讗讘诇 讘诪拽讜诐 讗讞专 讗讬谉 注讜专 诪爪讬诇 讻诇诇. 讜讙诐 注讜专 讜砖谞讬 砖诇讬砖讬 讘砖专 讛注诇讬讜谞讬诐 讗讬谞谉 诪爪讬诇讬谉, 讜专"讞 讝"诇 讜专"转 讝"诇 讙讜专住讬谉 专讬专讬讛 讘专讬"砖 讻诇讜诪专 砖转讞转 讛注讜专 谞转诪诇讗 专讬专 讜诪诪诇讗 诪拽讜诐 讛讘砖专 讜诪爪讬诇 注诇讬讜 讻讘砖专.
讻诇诇 讛砖诪讜注讛 讘讛诪讛 砖谞讞转讻讜 专讙诇讬讛 讛讗讞专讜谞讬诐 诇诪注诇讛 诪谉 讛讗专讻讜讘讛 砖讻谞讙讚讜 讘讙诪诇 谞讬讻专 讜讛讜讗 注爪诐 讛拽讜诇讬转 讟专驻讛.
讜讗诐 诇讗 谞讞转讻讜 诇讙诪专讬 砖谞砖讘专 讛注爪诐, 讗诐 专讜讘 讘砖专 拽讬讬诐 讘讬谉 讗讘专 讘讬谉 讘讛诪讛 诪讜转专, 讜讗诐 诇讗讜 讝讛 讜讝讛 讗住讜专, 讚拽讬讬诪讗 诇谉 讻专讘 讚讗诪专 诇诪注诇讛 诪谉 讛讗专讻讜讘讛 讗诐 专讜讘 讘砖专 拽讬讬诐 讝讛 讜讝讛 诪讜转专, 讜讗诐 诇讗讜, 讝讛 讜讝讛 讗住讜专, 讜砖诪讜讗诇 谞诪讬 讚驻诇讬讙 注诇讬讛 讚专讘, 讛讗 讛讚专 讘讬讛, 讜注讜讚 讚砖诇讞讜 诪转诐 讛诇讻转讗 讻讜转讬讛 讚专讘.
诇诪讟讛 诪谉 讛讗专讻讜讘讛 砖讻谞讙讚讜 讘讙诪诇 谞讬讻专, 讻诇讜诪专 讘注爪诐 讛砖讜拽, 讗诐 谞讞转讱 诇诪注诇讛 诪爪讜诪转 讛讙讬讚讬谉 讻砖讬专讛 讻讚讘专讬 讛讙讗讜谞讬诐 讝"诇, 讜讗诐 诇讗 谞讞转讱 诇讙诪专讬 讜讗讬谉 专讜讘 讘砖专 拽讬讬诐 讗讘专 讗住讜专, 讜讻谉 诇讻诇 讗讘专 讛诪讚讜诇讚诇 讘讘讛诪讛 讜讘注讜祝 讜讗讬谉 专讜讘 讘砖专 拽讬讬诐, 讝讛 诇驻讬 驻住拽谉 砖诇 专讘讜转讬谞讜 讛讙讗讜谞讬诐 讝"诇. 讗讘诇 专讘讬谞讜 砖诇诪讛 讝"诇 驻住讬拽 诇诪注诇讛 诪谉 讛讗专讻讜讘讛 讛谞诪讻专转 注诐 讛专讗砖 讻诇 诪拽讜诐 砖谞讞转讱 讗驻讬诇讜 讗专讻讜讘讛 讘诇讗 爪讜诪转 讛讙讬讚讬谉 讗讜 爪讜诪转 讛讙讬讚讬谉 讘诇讗 讗专讻讜讘讛 讟专讬驻讛 讻诇讬砖谞讗 拽诪讗 诇讚专讘 讬讛讜讚讛 讗诪专 专讘, 讜讻讘专 讻转讘转讬 诇诪注诇讛 讚谞专讗讬谉 讚讘专讬讜.
讜诇注谞讬谉 谞砖讘专 讛注爪诐 讜讬爪讗 诇讞讜抓 讗诐 注讜专 讜讘砖专 讞讜驻讬谉 专讜讘 注讜讘讬 讜专讜讘 讛讬拽祝 讛注爪诐 讛谞砖讘专 讻砖讬专讛 讜讗诐 诇讗讜 讟专讬驻讛, 讜诪讬讛讜 讘驻讬专讜砖 讚讘专 讝讛 讬砖 诪讞诇讜拽转 讘讬谉 讛诪驻专砖讬诐 讻诪"砖 诇诪注诇讛. 讜注讜专 讗讬谞讜 讻讘砖专, 讜讗祝 注诇 驻讬 砖讛专讘 专诪讘"诐 讝"诇 驻住拽 (砖诐) 注讜专 讛专讬 讛讜讗 讻讘砖专, 诇讗 谞转讬讬砖讘讜 讚讘专讬讜, 讜讗驻讬诇讜 讗诐 诪爪讟专祝 注讜专 诇讘砖专, 讻诇讜诪专 砖讝讛 讞讜驻讛 讞爪讬讜 讜讝讛 讞爪讬讜 讗讬谞讜 诪爪讬诇.
讜讚讜拽讗 讘讘讛诪讛, 讗讘诇 讘注讜祝 诪爪讟专祝 讜讻讚讗诪专讬谞谉 (注讜, 讘) 砖讗谞讬 讘专 讙讜讝诇讗 讚专讻讬讱, 讜诪住转讘专讗 讚讻诇 注讜祝 诇注谞讬谉 讝讛 讻讘专 讙讜讝诇讗. 讜诪讬讛讜 谞专讗讛 讚讗驻讬诇讜 讘注讜祝 讚讜拽讗 诪爪讟专祝, 讗讘诇 讻讜诇讜 注讜专 讗讬谞讜 诪爪讬诇, 讚讗驻讬诇讜 诪爪讟专祝 谞诪讬 诇讗 砖专讬讗 讗诇讗 诪注讚讜转讜 砖诇 注讜诇讗, 讜诪注砖讛 砖讛讬讛 诪爪讟专祝 讛讬讛.
讜诪讬讛讜 讘诪拽讜诐 砖讗讬谉 砖诐 讘砖专 讻讙讜谉 讘讻谞祝 讛讗专讻讜讘讛 砖诇 讛砖讜拽, 诇讚讘专讬 专讘讬谞讜 砖诇诪讛 讝"诇 讙专讬住 讚拽谞讛 诪砖讻讛 讚讬讚讬讛 讻砖讬专讛. 讜诇讚讘专讬 专"讞 讜专"转 讝"诇 注讜专 砖讛注诇讛 专讬专讬谉 讜诪诪诇讗 诪拽讜诐 讛讘砖专 讻砖讬专讛.
注讜专 讛诪砖诇讬诐 诇专讜讘 讘砖专 讻砖讬专讛 诇讻讜诇讬 注诇诪讗 讜讻讚讗诪专 诇讬讛 专讘 谞讞诪谉 诇注讜诇讗 诇讬诪讗 诪专 注讜专 诪砖诇讬诐 诇讘砖专 诇讞讜诪专讗.
谞砖讘专 讛注爪诐 讜讬爪讗 诪讬注讜讟讜 讘讞讜抓 讗祝 注诇 驻讬 砖谞驻诇 诪诪谞讜 诪拽爪转讜 讻砖专讛, 讬爪讗 专讜讘讜 讜谞驻诇 诪诪谞讜 诪拽爪转讜 注讚 砖讛注讜专 讜讛讘砖专 讞讜驻讬谉 专讜讘 讛谞砖讗专 讟专讬驻讛, 讜讛讘砖专 讛谞砖讗专 讗诐 讛讜讗 诪转诇拽讟 讘砖谞讬诐 讜砖诇砖讛 诪拽讜诪讜转 讗讜 砖讛讜讗 诪专讜讚讚 讗讜 诪转诪住诪住 讻讙讜谉 砖讛专讜驻讗 讙讜专专讜 讗讜 谞拽讘 砖讗讬谉 讘讜 讞住专讜谉 讗讜 砖谞住讚拽 讗讜 砖谞讬讟诇 砖诇讬砖 讛转讞转讜谉 讗讜 砖讛讜讗 砖诇诐 讗诇讗 砖谞拽诇祝 诪注诇 讛注爪诐, 讻讜诇讛讜 讗讬讘注讬讗 诇讛讜 讜诇讗 讗讬驻砖讬讟讜, 讜诇讞讜诪专讗.
谞拽讚专 讻诪讬谉 讟讘注转 讜谞驻专讚 诪砖讗专 讛讘砖专 讻砖讬专讛, 讚讛讗 讗诐 诪住专讬讟 讛讘砖专 讘注爪诐 讜诪讜爪讬讗 讚诐 诪注诇讛 讗专讜讻讛 讜诪转讞讘专 诇砖讗专 讛讘砖专, 讜讛讗 讚拽谞讛 讙专诪讗 讚讬讚讬讛, 讻诇讜诪专 砖讬砖 讘讜 爪诪讞讬 讘砖专 砖讝讛 住讬' 砖诪注诇讛 讗专讜讻讛.
谞砖讘专 讛注爪诐 讘讻诇 诪拽讜诐 砖谞砖讘专 讜讗驻讬诇讜 诇诪注诇讛 诪谉 讛讗专讻讜讘讛 讜讞讝专 讜谞拽砖专 讘讝讛 讗诪专 专讘讬' 讬注拽讘 讝"诇 砖诇讗 谞讗住专, 讜讻转讘 讛专讘 讘注诇 讛转专讜诪讜转 讝"诇 讜砖诪讗 讛讟注诐 讻讬 讗诐 讬爪讗 诇讞讜抓 讛注爪诐 诇讗 讛讬讛 谞专驻讗 讜谞拽砖专 讗诇讗 讜讚讗讬 诇讗 讬爪讗 诇讞讜抓.
谞砖讘专 讛注爪诐 讜讬爪讗 诇讞讜抓 讜诇讗 讬讚注 讗讬 诪讞讬讬诐 讬爪讗 诇讞讜抓 讗讜 诇讗讞专 诪讬转讛, 注诇 讻诇 讻讬讜爪讗 讘讝讛 驻讬专砖 讘讛诇讻讜转 讙讚讜诇讜转 讚讬砖 诇讗住讜专 讛讻诇, 讜讗讬谉 诇讛转讬专 诪讟注诐 专讘 讛讜谞讗 讚讗诪专 谞砖讞讟讛 讘讞讝拽转 讛讬转专 注讜诪讚转 注讚 砖讬讜讚注 诇讱 讘诪讛 谞讟专驻讛, 讚讛转诐 讚讜拽讗 讘砖讬砖 诇转诇讜转 讻讙讜谉 讘讗 讝讗讘 讗讜 讘诪砖诪砖 讬讚讗 讚讟讘讞讗, 讗讘诇 讛讬讻讗 讚诇讬讻讗 诪讬讚讬 诇诪讬转诇讬 讛专讬 讝讜 讘讞讝拽转 讗住讜专, 讜讗住讜专讛 诪住驻拽, 讜讻讘专 讻转讘谞讜 讝讛 讙诐 讘驻专拽 专讗砖讜谉 (讟, 讗) 讙讘讬 砖讜讞讟 讘住讻讬谉 讜谞诪爪讗转 驻讙讜诪讛 讜砖诐 讛讗专讻谞讜 砖讘讞 诇讗诇. 讜诪讬讛讜 讗诐 讟专驻讛 诇讻讜转诇 讗讜 砖专爪爪转讛 讘讛诪讛 讘专讙诇 讗讜 讘讻讬讜爪讗 讘讝讛 砖讬砖 诇转诇讜转 讘讜 转讜诇讬谉 讜诪转讬专讬谉 讻诪讜 砖转讜诇讬谉 讘讝讗讘 讜诪转讬专讬谉 讘诪砖诪讜砖 讬讚讗 讚讟讘讞讗.
讜诇注谞讬谉 爪讜诪转 讛讙讬讚讬谉 讘讘讛诪讛 讛诐 砖诇砖讛, 讜讻讚讘专讬 讛专讗讘"讚 讝"诇, 讜诪讛 砖讬专讚 诇转拽谉 注谞讬谞讬诐 讛诐 砖诇砖讛 驻谞讬诪讬讬诐 砖讻谞讙讚 讙讜祝 讛讘讛诪讛 讜诇讗 讛讞爪讜谞讬诐 砖讛讝谞讘 诪讻讛 注诇讬讛诐 讜讗讜转谉 讛拽讟谞讬诐 砖谞讘诇注讬谉 讘转讜讱 讛讙讬讚 讛讗诇讬讛 讻讝讻专讜转 讘谞拽讘讜转 讗讬谞谉 诪谉 讛讞砖讘讜谉, 讜注讚 讛讬讻谉 爪讜诪转 讛讙讬讚讬谉 诪转讞讬诇讬谉 诪注诇讜讬 注专拽讜诪讗 砖讛讜讗 讛注爪诐 讛谞拽专讗 讘讜专拽讬谞"拽 注讚 诪拽讜诐 砖诪转驻砖讟讬谉, 讜讛讜讗 讻砖讬注讜专 砖砖 注砖专讛 讗爪讘注讜转 讘砖讜专 讜讘讘讛诪讛 讚拽讛 讻诇 砖讛谉 拽砖讬诐 讜注讘讬诐 讜诇讘谞讬谉 讛谉 爪讜诪转 讛讙讬讚讬谉, 讗讘诇 诪砖讛谉 诪转讞讬诇讬谉 诇讛转专讻讱 讜诇讛转讚拽讚拽 讜诇讛转讗讚诐 讗讬谞谉 谞讞砖讘讬谉 讻爪讜诪转 讛讙讬讚讬谉 讜讻讜诇诐 讝讬讙讬 讻讝讻讜讻讬转 讜诇讗 讞讬讜专讬, [讜]诪专 讘专 专讘 讗砖讬 (讗诪专) 讛讜讛 爪讜诪讜转 讛讙讬讚讬谉, 讜诇讚讘专讬 讛讗讜谞讬诐 讝"诇 讜讙专住转诐 讗讬谉 讛诇讻讛 讻诪讜转讜, 讗讘诇 诇讙专住转 专砖"讬 讝"诇 讛诇讻讛 讻诪讜转讜, 讜讻讚讘专讬讜 谞诪爪讗 讘住讚专 转谞讗讬诐 讜讗诪讜专讗讬谉, 讜砖诇砖讛 讛讙讬讚讬谉 讗诇讜 讛讗讞讚 注讘 讬讜转专 诪谉 讛砖谞讬诐 讜讛砖谞讬诐 讚拽讬诐 谞驻住拽 讛讗诇讬讛 讻砖专讛, 讚讛讗 讗讬讻讗 专讜讘 诪谞讬谉, 谞驻住拽讜 讛砖谞讬诐 讛讚拽讬诐 讻砖专讛, 讛讗 讗讬讻讗 专讜讘 讘谞讬谉 讜讘注讜祝 讬砖 砖砖讛 注砖专 讗诐 谞驻住拽 讗讞讚 诪讛谉 讟专讬驻讛 讻讚讗诪专讬谞谉 (注讜, 讘) 讘注讜驻讜转 砖讬转住专 讛讜讛 讗讬 驻住讬拽 讞讚 诪讬谞讬讬讛讜 讟专讬驻讛, 讜讗诪专 诪专 讘专 专讘 讗砖讬 讛讜讛 拽讗讬诪谞讗 拽诪讬讛 讚讗讘讬讬 讜讗讬讬转讬 诇拽诪谉 注讜驻讗 讜讘讚拽 讜讗砖讻讞 讞诪讬住专 讛讜讛 讞讚 砖讗谞讬 诪讞讘专讬讛 谞驻爪讬讛 讗砖讻讞讬讛 转专讬 讗诇诪讗 讗讬 诇讗 讗砖讻讞讬讛 转专讬 讟专讬驻讛. 讜诪讬讛讜 讻讘专 讻转讘转讬 讘驻讬专讜砖 讛砖诪讜注讛 砖讬砖 诇讚拽讚拽 讘砖诇讗 谞驻住拽 讗诇讗 专讜讘讜 砖诇 讗讞讚 讗诐 讛讬讗 讻砖专讛, 讜谞专讗讛 砖讛讬讗 讻砖专讛 注讚 砖讬驻住拽 讻讜诇讜. 讜讻谉 讚注转 讛专诪讘"诐 讝"诇 讗祝 注诇 驻讬 砖讛专诪讘"诐 讝"诇 讻转讘 讘讛驻讱 讜讻诪讜 砖讻转讘转讬.





讛诪讗讬专讬

讙讬讚讬诐 讛专讻讬诐 砖住讜驻诐 诇讛转拽砖讜转 讗注"驻 砖诇讗 谞转拽砖讜 注讚讬谉 讗讬谞谉 讻讘砖专 讜讗讬谉 诪讙讬谞讬谉 讜讚讬谞谉 讻讚讬谉 讛注讜专 讜讻诇 讛讗诪讜专 讘注讜专 讗诪讜专 讘讛谉:



注爪诐 讛谞砖讘专 砖讬爪讗 诇讞讜抓 讜讗讬谉 注讜专 讜讘砖专 讞讜驻讬谉 讗转 专讜讘讜 讗诇讗 砖谞驻诇讛 讞转讬讻讛 诪谉 讛注爪诐 诪爪讚 讛讬讜爪讗 注讚 砖讛谞砖讗专 诪讛讬拽祝 讛注爪诐 讜注讘讬讜 讜讞诇诇讜 谞诪爪讗 注讻砖讬讜 诪讞讜驻讛 专讜讘讜 讘注讜专 讜讘砖专 讗住讜专 砖讗讬谉 讗谞讜 诪砖注专讬谉 讗诇讗 讘讻诇讜 讗注"驻 砖谞驻诇 诪诪谞讜 讜讛讜讗 讛讚讬谉 诇注爪诐 讛谞砖讘专 讜讬爪讗 诪讬注讜讟讜 诇讞讜抓 讜诪"诪 专讜讘讜 诪讞讜驻讛 讘注讜专 讜讘砖专 讜谞驻诇讛 讞转讬讻讛 诪谉 讛注爪诐 诪爪讚 诪讛 砖讘驻谞讬诐 注讚 砖讗讬谉 讛诪讞讜驻讛 注讻砖讬讜 专讜讘 讻砖专讛 讛讜讗讬诇 讜讗祝 讗诐 讛讬讛 讻诇讜 诇砖诐 讛讬讛 专讜讘讜 诪讞讜驻讛 讗讬谉 谞驻讬诇转 讛讞转讬讻讛 诪讝拽转:



讛讬讛 专讜讘 注爪诐 讝讛 诪讞讜驻讛 讘注讜专 讜讘砖专 讗诇讗 砖讗讬谉 专讜讘 讝讛 讘诪拽讜诐 讗讞讚 讗诇讗 诪注讟 [诇讻讗谉] 讜诪注讟 诇讻讗谉 注讚 砖讻砖讗转讛 诪爪专驻讜 谞诪爪讗 专讜讘讜 诪讞讜驻讛 讜讝讛 讛谞拽专讗 讘诇砖讜谉 转诇诪讜讚 诪转诇拽讟 讛专讬 讝讛 住驻拽 讜诪讞诪讬专讬谉 讘讛:



讛讬讛 讘诪拽讜诐 讗讞讚 讗诇讗 砖讛讜讗 诪专讜讚讚 讜拽诇讜砖 讜讝讛讜 讛谞拽专讗 诪转专讜住住 讜讬砖 砖驻专砖讜 讘讜 砖谞转驻讞 讛注讜专 讜讛讘砖专 注讚 砖讗讬谞讜 诪转讚讘拽 诇砖诐 诪讻诇 讜讻诇 诪诇砖讜谉 诪讻讛 讟专讬讛 砖转专讙诪讜 讬讜谞转谉 诪转专讜住住讗 讙诐 讝讜 住驻拽 讜诪讞诪讬专讬谉 讘讛:



讛讬讛 讛讘砖专 诪转诪住诪住 讜讛讜讗 讘砖专 讛诪转 砖讛专讜驻讗 讙讜专专讜 讜诪注诪讬讚讜 注诇 讘砖专 讞讬 讗注"驻 砖驻讬专砖谞讜 讘驻专拽 砖诇讬砖讬 注诇 讘砖专 讻讝讛 砖讛讜讗 讻诪讬 砖讗讬谞讜 诇讗 谞讗诪专 讗诇讗 讘讚讘专 砖注拽专 讛讟专驻讜转 转诇讜讬 讘讜 讻讙讜谉 专讬讗讛 讜讻专住 讜讙讬讚讬谉 讜讻讬讜爪讗 讘讗诇讜 讗讘诇 讻讗谉 砖讗讬谉 注拽专 讛讟专驻讜转 转诇讜讬 讗诇讗 讘讬爪讬讗转 讛注爪诐 讜讛讘砖专 讗讬谉 讗谞讜 讞讜砖砖讬谉 诇讜 讗诇讗 诇讛讙谞讛 讘注诇诪讗 讜讗讬谉 讛讚讘专 讘专讜专 诇讗讬住讜专 讜诪"诪 诪讞诪讬专讬谉 讘讜 诪住驻拽:



讘砖专 讛讞讜驻讛 讗转 专讜讘 讛注爪诐 砖谞讬拽讘 讗讜 砖谞住讚拽 讗讜 砖谞拽诇祝 诪注诇 讛注爪诐 讜讗讬谞讜 讚讘讜拽 讻讻诇 讛爪讜专讱 讙诐 讗诇讜 讘住驻拽 讜诪讞诪讬专讬谉 讘讛诐:



讜讻谉 讗诐 谞讬讟诇 砖诇讬砖 讛转讞转讜谉 专"诇 砖诪爪讚 讛驻谞讬诪讬 讛讚讘拽 诇讘砖专 谞讬讟诇 砖诇讬砖 注讜讘讬 讛讘砖专 讜砖谞讬 砖诇讬砖讬诐 注诇讬讜谞讬诐 注讜诪讚讬诐 讜诪转讚讘拽讬诐 诇讘砖专 讚讘讜拽 讞诇讜砖:



谞拽讚专 讛讘砖专 诪注诇 讛砖讘专 注"讬 讗讚诐 讘讻诇讬 讻诪讬谉 讟讘注转 讗讘诇 专讜讘 讛拽讬驻讜 诪讻讜住讛 讻砖专讛 砖讛专讬 讝讛 讚专讱 专驻讜讗讛 诇住专讟 讗转 讛讘砖专 讘注爪诐 讻讚讬 诇讛讘专讬讗讜 讗讘诇 讘讘专讝诇 诇讗 讬注砖讛 讻谉 诪驻谞讬 砖诪讻讗讬讘讜 讜讗祝 讘注爪诐 爪专讬讱 砖诇讗 诇住专讟讜 诪讻诇 讜讻诇 注讚 砖讬砖讗专 注专讜诐 讗诇讗 砖讬讞讝讬拽 讛注爪诐 讘砖诇讜 讘拽爪转 讘砖专:



讻转讘讜 讞讻诪讬 讛爪专驻转讬诐 砖讗诐 谞砖讘专 讛注爪诐 讗祝 讘诪拽讜诐 砖注讜砖讛 讗讜转讛 讟专驻讛 讜诇讗 谞讜讚注 讗诐 讬爪讗 专讜讘讜 讗诐 诇讗讜 讜讞讝专 讜谞拽砖专 讗谞讜 讚谞讬谉 砖诇讗 讬爪讗 诇讞讜抓 讜诪讻砖讬专讬谉 讗讜转讜 讜讗诐 谞砖讘专 讜诇讗 谞转专驻讗 讗诇讗 砖讛讚讘专 诪住驻拽 讗诐 诪讞讬讬诐 讗诐 诇讗讞专 诪讬转讛 讗诐 讬砖 讘诪讛 诇转诇讜转 讻讙讜谉 砖专爪爪转讛 讘讻讜转诇 讗讜 讘专讙诇 转讜诇讬谉 讜讗诐 诇讗讜 讗住讜专讛 讜讻谉 讻转讘讜 讙讗讜谞讬 住驻专讚:



谞砖讘专 讛注爪诐 讜诇讗 讬爪讗 诇讗讜讬专 讛注讜诇诐 讗诇讗 砖谞讻谞住 诇讞诇诇 讛讘讛诪讛 专讜讘 诪驻专砖讬诐 讻转讘讜 砖讻讬爪讗 诇讞讜抓 讛讜讗 谞讬讚讜谉 砖讻诇 砖讬爪讗 诪诪讞讬爪转讜 讬讜爪讗 诇讞讜抓 讛讜讗 注诇 讛讚专讱 砖讗诪专讜 讻诇 注拽讬专转 讞驻抓 诪诪拽讜诪讜 讛讜爪讗讛 拽专讬 诇讬讛 讜讙讚讜诇讬 讛诪驻专砖讬诐 诪转讬专讬谉 讘转砖讜讘转 砖讗诇讛 讗讗"讻 讬爪讗 诇讗讜讬专 讛注讜诇诐 砖诪讗讞专 砖讗讬谉 讛讗讜讬专 砖讜诇讟 讘讜 讗祝 讛讜讗 讞讜讝专 讜诪转专驻讗 讜讗讬谉 讛讚讘专讬诐 谞专讗讬谉 砖讻诇 注爪诐 砖讬爪讗 诪诪讞讬爪转讜 诇讙诪专讬 讗讬谉 诇讜 专驻讜讗讛 讗讞专 砖讗讬谉 注讜专 讜讘砖专 讞讜驻讬谉 讗转 专讜讘 讛砖讘专 砖诇讗 谞讗诪专 砖讻诇 砖讗讬谉 讛讗讜讬专 砖讜诇讟 讘讜 讞讜讝专 讜诪转专驻讗 讗诇讗 讘讚讘专 砖注讜诪讚 讘诪拽讜诪讜 讗讘诇 讻诇 砖讬爪讗 讻诇讜 讗讜 讞爪讬讜 注讚 砖讗讬谉 注讜专 讜讘砖专 讞讜驻讬谉 讗转 专讜讘 讛砖讘专 注诇 讬讚讬 诪讛 讛讜讗 讞讜讝专 诇诪拽讜诪讜 注讚 砖谞讗诪专 注诇讬讜 砖讬讞讝讜专 讜讬转专驻讗 讗诇讗 讜讚讗讬 注拽专 讛讚讘专讬诐 讻讚注转 专讗砖讜谉:



谞转讙诇讙诇讜 讘住讜讙讬讗 讝讜 讚讘专讬诐 砖诇讗 诪谉 讛讻讜谞讛 讜讗诇讜 讛谉 讙讬讚讬诐 讛专讻讬诐 砖住讜驻诐 诇讛转拽砖讜转 讛讜讗讬诇 讜专讗讜讬讬诐 讛诐 诇讗讻诇 注转讛 谞讗讻诇讬诐 讛诐 讘驻住讞 讜讗讬谉 谞讬讚讜谞讬谉 讘注爪诐 讜诪"诪 讗讬谉 谞讬诪谞讬谉 注诇讬讛诐 讘驻住讞 专"诇 砖讗讬谉 讗讚诐 讬讜爪讗 讬讚讬 讞讜讘转 讗讻讬诇转 讛驻住讞 讘讻讝讬转 诪讛诐 诪驻谞讬 砖讗讬谞谉 谞拽专讗讬谉 讘砖专:



讗注"驻 砖讗诪专讜 砖讻诇 诪拽讜诐 砖谞讞诇拽讜 专' 讬讜讞谞谉 讜专讬砖 诇拽讬砖 讛诇讻讛 讻专' 讬讜讞谞谉 讞讜抓 诪砖诇砖讛 诪拽讜诪讜转 讜讛诐 拽谞讬谉 驻讬专讜转 讜讛讞讜诇抓 诇诪注讜讘专转 讜诪转谞讛 讘讗诪爪注 讻诪讜 砖讛转讘讗专 讘驻专拽 讛讞讜诇抓 讬砖 讚讘专讬诐 讘转诇诪讜讚 砖讛诇讻讛 讘讛诐 讻专讬砖 诇拽讬砖 讗诇讗 砖诪讞诇拽转诐 转诇讜讬 讘诪讞诇拽转 讗讞专 砖诇 讞讻诪讬诐 讗讞专讬诐 讜讗讬谞讜 谞讬讚讜谉 讘诪讞诇讜拽转 专' 讬讜讞谞谉 讜专讬砖 诇拽讬砖 讗诇讗 讻诪讞诇拽转谉 砖诇 讗讞专讬诐 讜讻谉 讘讛专讘讛 诪谉 讛讻诇诇讜转 讛讗诪讜专讬诐 讘转诇诪讜讚 讘注谞讬谞讬诐 讗诇讜 讜讝讛讜 砖讘注谞讬谉 讙讬讚讬诐 讛专讻讬诐 讛诇讻讛 讻专讬砖 诇拽讬砖 砖讗讬谉 谞诪谞讬谉 注诇讬讛诐 讘驻住讞 讗注"驻 砖诇讗 谞诪谞讬转 讘讗讜转诐 讛砖诇砖:



讻诇 诪拽讜诐 砖讚讘专 诪专 讘专 专讘 讗砖讬 讘转诇诪讜讚 讛诇讻讛 讻诪讜转讜 讞讜抓 诪砖谞讬 诪拽讜诪讜转 讗讞讚 诪讛诐 诪讛 砖讗诪专 讘砖讘讜注讜转 讘注谞讬谉 讞砖讜讚 砖讗祝 讘砖讘讜注转 讛转讜专讛 诪讛驻讻讬谉 砖讘讜注讛 讜讛讗讞专 讛讜讗 诪讛 砖讗诪专 讘讻讗谉 砖讗祝 讛讙讬讚讬诐 讛诪讝讛讬专讬诐 讻注讬谉 讝讻讜讻讬转 讗注"驻 砖讗讬谞谉 诇讘谞讬诐 谞讬讚讜谞讬谉 讻讙讬讚讬诐 讜讝讛讜 砖讗诪专讜 讘专 诪诪讬驻讱 砖讘讜注讛 讜住讬诪谞讬讱 讛驻讱 诇讘谉 讜讬砖 讗讜诪专讬诐 砖讘讝讜 讛诇讻讛 讻诪讜转讜 讗讘诇 讛诪拽讜诐 讛砖谞讬 砖讗讬谉 讛诇讻讛 讻诪讜转讜 讛讜讗 诪讛 砖讗诪讜专 讘住谞讛讚专讬谉 驻专拽 讝讛 讘讜专专 讘注谞讬谉 讛讜讚讗讛 诪专 讘专 专讘 讗砖讬 讗诪专 讗注"讙 讚讻谞驻讬谞讛讜 爪专讬讱 诇讜诪专 讻转讜讘讜 注讚 讚拽讘注讬 讚讜讻转讗 诇讚讬谞讗 讻诪讜 砖讬转讘讗专 砖诐 讘注"讛 讜讛诐 讙讜专住讬诐 讘专 诪诪讬驻讱 砖讘讜注讛 讜讗讜讚讬转讗 讜讻谉 讬砖 讗讜诪专讬诐 砖讘砖诇砖 讗诇讜 讗讬谉 讛诇讻讛 讻诪讜转讜 讜讙讜专住讬诐 讘专 诪诪讬驻讱 砖讘讜注讛 (讜讞讬讜讘讬) [讜讞讬讜专讬] 讜讗讜讚讬转讗 讻诪讜 砖讬转讘讗专 讘讻诇 讗讞转 讘诪拽讜诪讛 讘注"讛:



讛诪砖谞讛 讛砖讘讬注讬转 讜讛讻讜谞讛 讘讛 诇讛砖诇讬诐 讘讘讬讗讜专 讛讞诇拽 讛专讘讬注讬 讜讛讬转讛 专讗讜讬讛 诇讛讬讜转 砖谞讜讬讛 拽讜讚诐 诪砖谞转 爪讜诪转 讛讙讬讚讬诐 讗诇讗 砖谞转讘诇讘诇 讘讛 讛住讚讜专 讜讗诪专 注诇 讝讛 讛砖讜讞讟 讗转 讛讘讛诪讛 讜诪爪讗 讘讛 砖讬诇讬讗 谞驻砖 讛讬驻讛 转讗讻诇 讗讜转讛 讜讗讬谞讛 诪讟诪讗讛 诇讗 讟讜诪讗转 讗讜讻诇讬谉 讜诇讗 讟讜诪讗转 谞讘诇讜转 讞讬砖讘 注诇讬讛谉 诪讟诪讗讛 讟讜诪讗转 讗讜讻诇讬谉 讗讘诇 诇讗 讟讜诪讗转 谞讘诇讜转 砖讬诇讬讗 [砖讬爪转讛] 诪拽爪转讛 讗住讜专讛 [讘讗讻讬诇讛] 讻住讬诪谉 讜诇讚 讘讗砖讛 讻讱 住讬诪谉 讜诇讚 讘讘讛诪讛 讗诪专 讛专"诪 驻讬' 讛砖讬诇讬讗 讛讝讗转 讛讬讗 讛讻讬住 砖讘转讜讻讜 讬讛讬讛 讛注讜讘专 讛讜讗 讞砖讜讘 讻讝讘诇讬诐 讜讻诪讜转专讬诐 诇驻讬讻讱 讗讬谞讜 诪讟诪讗 讻诪讜 砖诪讟诪讗讛 讗转 讛谞讘诇讛 讗诐 讛讬转讛 讛砖讬诇讬讗 讛讝讗转 砖讬诇讬讬转 谞讘诇讛 讜讗讬谉 讛砖讬诇讬讗 谞讟诪讗转 讻诪讜 砖诪讟诪讗讬谉 讛讗讜讻诇讬谉 注讚 砖讬讞砖讘 注诇讬讜 诇讗讻讬诇讛 讻诪讜 砖讬转讘讗专 讘诪住讻转 讟讛专讜转 讜讘诪住讻转 注讜拽爪讬谉:



讗诪专 讛诪讗讬专讬 讛砖讜讞讟 讗转 讛讘讛诪讛 讜诪爪讗 讘讛 砖讬诇讬讗 诪讜转专转 讘讗讻讬诇讛 讜讗讬谞讛 谞讬讚讜谞转 讻讗讘专 诪谉 讛讞讬 砖讙诐 讛讬讗 诪讻诇诇 讗讬讘专讬 讛讗诐 讜谞讬转专转 讘砖讞讬讟转 讛讗诐 讜讻谉 讛诇讻讛 讜诪讛 砖讗诪专 谞驻砖 讛讬驻讛 转讗讻诇 专"诇 诪讬 砖讗讬谞讜 讗住讟谞讬住:



讜讗讬谞讛 诪讟诪讗讛 讟讜诪讗转 讗讜讻诇讬谉 讻诇讜诪专 讗诐 讛讜爪讬讗讛 讗讞专 砖谞砖讞讟讛 讗注"驻 砖诪讜转专转 讘讗讻讬诇讛 讗讬谞讛 讞砖讜讘讛 讗讜讻诇 诇拽讘诇 讟讜诪讗转 讗讜讻诇讬谉 讜诪"诪 讗诐 讞讬砖讘 注诇讬讛 诇讗讻讬诇讛 诪拽讘诇转 讟讜诪讗转 讗讜讻诇讬谉 讜讻谉 讛诇讻讛 砖诪讞砖讘转讜 注砖讗讛 讗讜讻诇 讜讗讬谞讛 诪讟诪讗讛 讟讜诪讗转 谞讘诇讜转 讻诇讜诪专 讗诐 诪转讛 讛讘讛诪讛 讗讬谉 讛谞讜讙注 讘砖讬诇讬讗 讝讜 讟诪讗 诪诪讙注 谞讘诇讛 砖讗讬谉 砖讬诇讬讗 讝讜 谞讬讚讜谞转 讻讘砖专 讗注"驻 砖讞讬砖讘 注诇讬讛 诇讗讻讬诇讛 讗诇讗 讻驻专砖 讘注诇诪讗 讜讻谉 讛诇讻讛:



讜诪砖谞讛 讝讜 诇讗 谞讗诪专讛 讗诇讗 讻砖讛讬讛 注诪讛 讜诇讚 讜讗讬谉 诇讞讜砖 诇讜诇讚 讗讞专 讗讘诇 讗诐 诇讗 讛讬讛 注诪讛 讜诇讚 诪讟诪讗讛 讻谞讘诇讛 诪爪讚 讛讜诇讚 砖讗讬谉 砖讬诇讬讗 讘诇讗 讜诇讚 讜讛专讬 讻讬讜爪讗 讘讛 讘讗讚诐 诪讟诪讗讛 讘讗讛诇 讻诪讜 砖讛转讘讗专 讘诪住讻转 谞讚讛 讜讻谉 驻讬专砖讜 讙讚讜诇讬 讛诪驻专砖讬诐:



砖讬诇讬讗 砖讬爪讗转讛 诪拽爪转讛 讜讗讞专 讻讱 砖讞讟讜 讗转 讛讗诐 讗住讜专讛 讘讗讻讬诇讛 讻诇讛 讜驻专砖讜 讘讙诪专讗 砖讚讘专 讝讛 讘砖讗讬谉 讬讚讜注 讗诐 讛讬讛 砖诐 讜诇讚 讜讗注"驻 砖讗讬谉 讗谞讜 诪讜爪讗讬诐 讘讛 注讻砖讬讜 讜诇讚 讬砖 诇谞讜 诇讜诪专 砖讜诇讚 讛讬讛 砖诐 讘砖注讛 砖讬爪讗 讜谞讬诪讜讞 讜砖诪讗 诪爪讚 讛专讗砖 讬爪讗 讘诪讬讞讜讬讜 讜讛讬讛 讻讬诇讜讚 讜讗讬谞讛 谞转专转 注讜讚 讘砖讞讬讟转 讛讘讛诪讛 讜讗驻讬' 专讗讬谞讜 讜诇讚 讘诪讛 砖讘驻谞讬诐 诪谉 讛砖讬诇讬讗 讛讜讗讬诇 讜讗讬谉 砖讬诇讬讗 讝讜 拽砖讜专讛 讘讜 讗讬谉 讗讜诪专讬诐 讜讚讗讬 讗讬谉 讻讗谉 讜诇讚 讗讞专 讜讚讬 诇谞讜 诇讗住讜专 讗转 讛讬讜爪讗 讗诇讗 讗讜诪专讬诐 讜诇讚 砖谞诪爪讗 讘驻谞讬诐 讗讞专 讛讜讗 讜讬砖 诇讞讜砖 诇诪讛 砖讘讞讜抓 诇讜诇讚 讗讞专 讜讗住讜专讛 讻诇讛 砖讜诇讚 砖讘驻谞讬诐 砖讬诇讬讗 讗讞专转 讛讬转讛 诇讜 讜谞讬诪讜讞讛 讜讛专讗讬讛 砖讛专讬 讗讬谉 讝讜 拽砖讜专讛 讘讜 讜讻诇 砖讻谉 讗诐 诇讗 谞诪爪讗 讜诇讚 讘诪讛 砖讘驻谞讬诐 砖讗讜诪专讬诐 讜讚讗讬 讜诇讚 讛讬讛 砖诐 讻诪讜 砖讬转讘讗专 讘诪拽讜诪讜 讻讱 讛讜讗 住讬诪谉 讜诇讚 讘讘讛诪讛 讜谞讬诪讜讞 讜砖诪讗 专讗砖讜 讬爪讗 讜讛讬讛 讻讬诇讜讚 讜讗诐 讛讬讛 讜诇讚 讘爪讚 砖讘驻谞讬诐 讜砖讬诇讬讗 拽砖讜专讛 讘讜 讜谞诪爪讗 讘讛 专讗砖讜 讜专讜讘讜 讗讬谉 讞讜砖砖讬谉 诇讜诇讚 讗讞专 讜诪讛 砖讬爪讗 讗住讜专 讜讛砖讗专 诪讜转专:



讜讬砖 诪讬 砖驻讜住拽 砖讻诇 砖谞诪爪讗 讜诇讚 讘驻谞讬诐 讗注"驻 砖讗讬谉 拽砖讜专讛 讘讜 讗讬谉 讞讜砖砖讬谉 诇讜诇讚 讗讞专 讜讗讬谉 讗住讜专 讗诇讗 讛讬讜爪讗 讜砖讬诇讬讗 砖讬爪转讛 讻诇讛 注诐 讛讜诇讚 讗住讜专讛 讜讛讗讜讻诇讛 驻讟讜专 砖讗讬谞讜 讻讘砖专:



讝讛讜 讘讬讗讜专 讛诪砖谞讛 讜注诇 讛爪讚 砖讘讬讗专谞讜讛 讛诇讻讛 讛讬讗 讜讚讘专讬诐 砖谞讻谞住讜 转讞转讬讛 讘讙诪专讗 讗诇讜 讛谉:



讛注讜专 讗讬谞讜 诪讟诪讗 讟讜诪讗转 讗讜讻诇讬谉 讜讗诐 砖诇拽讜 讜谞转专讻讱 讜讞讬砖讘 注诇讬讜 诇讗讻讬诇讛 讘讚专讱 讝讛 讛专讬 讝讛 诪讬讟诪讗 讟讜诪讗转 讗讜讻诇讬谉 讘诪讛 讚讘专讬诐 讗诪讜专讬诐 讘砖讗专 讘讛诪讜转 讗讘诇 注讜专 讛讞诪讜专 诪转讜讱 砖讛讜讗 诪讗讜住 讛专讘讛 讗讬谞讜 诪讬讟诪讗 讟讜诪讗转 讗讜讻诇讬谉 讗注"驻 砖砖诇拽讜 讜讗驻讬' 讘砖诇讜 注诐 转讘诇讬谉 讜注砖讗谉 爪讬拽讬 拽讚专讛 讜诪讙讚讜诇讬 讛诪讞讘专讬诐 谞住转驻拽讜 讘讛:





诪讛专砖"讗 - 讞讬讚讜砖讬 讛诇讻讜转

转讚"讛 讗诇 转拽谞讬讟谞讬 讻讜' 诪砖诪注 诇驻讬 讛讬专讜砖诇诪讬 讚讘讻"诪 讗讝讬诇 讘转专 讛砖转讗 讻讜' 注讻"诇 诪讬讛讜 转诇诪讜讚讗 讚讬讚谉 诇讗 住"诇 讛讻讬 讚讗"讻 诪讗讬 拽讗"诇 专讘 驻驻讗 诇专讘讗 专"诇 讜讗讬住讜专讗 讚讗讜专讬讬转讗 讛讗 专"诇 讙讜驻讬讛 诪讜讚讛 讘讻"诪 讚讛讜讬 讻砖专 讞讜抓 诪诇讙讘讬 驻住讞 讜讚讜"拽:


讘讚"讛 讘诇砖讜谉 讬讞讬讚 讻讜' 讜讬"诇 讚诪住转诪讗 讛讚专 讘讬讛 诇讙讘讬 讞讘专讬讛 注讻"诇 驻讬' 讚讛讬讬谞讜 讘驻住讞 讚驻诇讬讙 专"诇 注诇讬讛 讘讛讚讬讗 诪砖讗"讻 讘讟讜诪讗转 讗讜讻诇讬谉 讚诇讗 驻诇讬讙 专"诇 注诇讬讛 讚专"讬 讘讛讚讬讗 讜拽"诇:





诪讛专"诐

转讚"讛 讘诇砖讜谉 讬讞讬讚 讜讻讜' 讜讗"转 讜诪诪讗讬 讚诪讛讗讬 讚驻住讞 讛讚专 讘讬讛 讜讻讜'. 谞专讗讛 讚拽讜砖讬讗 讝讜 讗讬谞讛 讻"讗 诇驻讬专讜砖 讛转讜住' 讗讘诇 诇驻讬' 专砖"讬 讚驻讬' 讚讘诇砖讜谉 讬讞讬讚 讗谞讬 砖讜谞讛 专"诇 讚讗转讬讗 讻讬讞讬讚讗讛 讜讻讬讜谉 讚讬讞讬讚讗讛 讛讬讗 讗讬谉 讛诇讻讛 讻谉 讜诇讗 讛讜讬 讻讘砖专 讗"讻 驻砖讬讟讗 讚讛讚专 诪讛讛讬讗 讚驻住讞讬诐 讗讘诇 诇驻讬' 讛转讜住' 讚诪驻专砖讬 讚讗驻讬诇讜 讛讬讻讬 讚讗转讬讗 讻讬讞讬讚讗讬 诇讗 讙专注 讘砖讘讬诇 讻讱 讗注驻"讻 讛诇讻讛 讻谉 讘砖讗专 诪拽讜诪讜转 讗诇讗 砖讘讻讗谉 讛讬讛 专"讬 砖讜谞讛 讚讘专讬 专' 砖诪注讜谉 诇讻讱 讬砖 诇讛拽砖讜转 讚诇诪讗 讛讛讬讗 讚讛注讜专 讜讛专讜讟讘 讚讛砖讬讘 砖诐 专' 讬讜讞谞谉 讻讱 砖讘诇砖讜谉 讬讞讬讚 讛讜讗 砖讜谞讛 讛诪砖谞讛 讛讬讛 拽讜讚诐 讛讛讬讗 讚驻住讞讬诐 讜讞讝专 诪讛讛讬讗 讚讛注讜专 讜讛专讜讟讘 讜诇讗 讛讬讛 砖讜谞讛 注讜讚 讘诪砖谞讛 讚讘专讬 专"砖 讜诇讻讱 讗诪专 砖诐 讘驻住讞讬诐 讚讙讬讚讬谉 砖住讜驻谉 诇讛拽砖讜转 讛讜讬讬谉 讻讘砖专 讜谞诪谞讬谉 注诇讬讛诐 讜拽"诇:





专砖"砖

讙诪专讗 诪谞讛"诪 讚转"专 讻诇 讘讘讛诪讛 转讗讻诇讜 诇专讘讜转 讻讜'. 讻"谞 讚爪"诇. 讜注讬' 讘专讬"祝:



转讚"讛 讘诇砖讜谉. 讗注"讙 讚讗转讬讗 讻专"诪. 讻爪"诇 注"砖 讘讛讞讜诇抓:





讛讙讛讜转 讬注讘"抓

讙诪壮 砖讛讬讬讛 转诇转讗 专讙诇讬. 谞"讘 讚讜讙诪转讜 讘讛讗砖讛 讘转专讗 (讚祝 拽讻"讘 注状讗) 讜诇注讬诇 (诪讞 讗壮) 讜讛讗 讚砖讛讬讬讛 讻讜诇讗 讛讗讬 讜讚讗讬 诇讗讜 讘砖讘讬诇 讘讛诪讛 讝讜 砖诇 讛砖讜讗诇 砖讘讜讚讗讬 诇讗 砖讛讛 讛砖讜讗诇 讗转 讛讘砖专 砖讗讬谞讜 诪转拽讬讬诐 讻诇 讻讱 讜讗驻讬' 转讬诪讗 砖讬讻讜诇 诇讛转拽讬讬诐 注"讬 诪诇讬讞讛 诪"诪 讗住讜专 讛讬讜 诇讛砖讛讜转讜 诪砖讜诐 住驻拽 讗讬住讜专 砖诪讗 讬讻砖诇 讘讜. 讗诇讗 诪讻专讜 诇注讜讘讚讬 讻讜讻讘讬诐 讗讜 讛讗讻讬诇讜 诇讻诇讘讬诐 诪"诪 专爪讛 讛砖讜讗诇 诇讬讚注 讗讬讱 讬讜专讛 讘讛 诇讛讘讗 诇讻砖讬讘讜讗 注讜讚 诪注砖讛 讻讝讛 诇讬讚讜. 讗讘诇 诇讗 谞专讗讛 诇讜诪专 砖砖讗诇 注诇 讘讛诪讛 讝讜 讘讞讬讬讛 讗诐 谞讟专驻讛 讘讻讱. 讚讛讗 讜讚讗讬 讘砖诇砖 专讙诇讬诐 讗驻讬壮 讘诇讗 砖谞讛 讗诐 诇讗 注诇转讛 诇讛 讗专讜讻讛 注讚讬讬谉 讜讚讗讬 转讜 诇讗 讛讚专 讞诇讬诐 讜诪讗讬 转讬讘注讬 诇讬讛. 讜讗讬壮 讛讚专讗 讘专讬讬讗 讘转讜讱 讝诪谉 讝讛 谞诪讬 转讜 诇讬讻讗 诇住驻讜拽讬 讚讜讚讗讬 讛爪讬诇讜讛 注讜专 讜讘砖专 讜讻砖专讛:


砖诐 讚转谞讜 专讘谞谉 讻诇 讜讙讜壮 讘讘讛诪讛 转讗讻诇讜 讻爪"诇:


专砖"讬 讚"讛 砖讗谞讬 讛讻讗 讜讻讜壮 讚住讜驻讜 诇讛拽砖讜转 讻爪"诇:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讘诇砖讜谉 讻讜' 讜讬"诇 讚诪住转诪讗 讜讻讜'. 注讬讬谉 诪谞讞讜转 讚祝 讝 注"讘 转讜住' 讚"讛 讜诪讬. 讜注' 讘"讘 讚祝 拽诇讝 注"讗 讜爪注"讙:

